
Text rozhodnutia
Súd: Krajský súd Žilina Spisová značka: 25Sd/50/2016 Identifikačné číslo súdneho spisu: 5016200212 Dátum vydania rozhodnutia: 31. 03. 2016 Meno a priezvisko sudcu, VSÚ: Mgr. Nora Tomková ECLI: ECLI:SK:KSZA:2016:5016200212.1 Uznesenie Krajský súd v Žiline, v právnej veci navrhovateľa: N. R., nar. X. X. XXXX, r. č.: XXXXXX/XXXX, bytom I., C. I. X, proti odporkyni: Sociálna poisťovňa, ústredie, so sídlom Ul. 29. augusta č. 8, 813 63 Bratislava, o invalidný dôchodok, takto r o z h o d o l : Súd konanie z a s t a v u j e . Navrhovateľovi náhradu trov konania n e p r i z n á v a . o d ô v o d n e n i e : Odporkyňa napadnutým rozhodnutím č. XXX XXX XXXX X zo dňa 13. novembra 2015 podľa § 70 a § 71 Zákona o sociálnom poistení v znení neskorších predpisov odňala navrhovateľovi od 20. januára 2016 invalidný dôchodok. Proti rozhodnutiu odporkyne podal navrhovateľ včas opravný prostriedok, v ktorom namietal nedostatočne zistený skutkový stav. Na základe podaného opravného prostriedku bol zdravotný stav navrhovateľa opätovne posúdený posudkovým lekárom sociálneho poistenia odporkyne, pobočky Martin dňa 29. januára 2016 a posudkovým lekárom sociálneho poistenia odporkyne, ústredie dňa 15. marca 2016. Podľa posudku posudkového lekára sociálneho poistenia odporkyne, ústredie, vysunuté pracovisko v Žiline zo dňa 15. marca 2016 je navrhovateľ od 26. októbra 2015 naďalej invalidný s mierou poklesu schopnosti vykonávať zárobkovú činnosť 45 % v porovnaní so zdravou fyzickou osobou (pokračovanie invalidity uznanej od júla 2015). V dôsledku zmeny v posudkových záveroch bol opätovne posúdený nárok navrhovateľa na invalidný dôchodok, a to rozhodnutím odporkyne č. XXX XXX XXXX X zo dňa 15. marca 2016, ktorým bolo v rámci autoremedúry podľa § 112 Zákona o sociálnom poistení v znení neskorších predpisov zrušené napadnuté rozhodnutie odporkyne zo dňa 13. novembra 2015 a navrhovateľovi sa naďalej vypláca invalidný dôchodok, čím bolo vyhovené opravnému prostriedku v celom rozsahu. Odporkyňa zároveň vydala rozhodnutie č. XXX XXX XXXX X. dňa 10. marca 2016, ktorým navrhovateľovi podľa § 82 Zákona o sociálnom poistení v znení neskorších predpisov a § 1 opatrenia Ministerstva práce, sociálnych vecí a rodiny SR č. 283/2015 Z. z. zvýšila invalidný dôchodok od 1. januára 2016 na sumu 124,70 € mesačne. Na pojednávaní navrhovateľ potvrdil, že posledné dve rozhodnutia odporkyne mu doručené boli, s týmito súhlasí. Vzhľadom k tomu zobral opravný prostriedok späť a súhlasil aj s tým, aby súd konanie v tejto veci zastavil. Zástupkyňa odporkyne nemala námietky voči zastaveniu konania. S poukazom na dispozitívny úkon navrhovateľa súd konanie zastavil v súlade s ust. § 250d ods. 3 O.s.p. v spojení s ust. § 250h ods. 2 O.s.p.. O trovách konania súd rozhodol primerane podľa ust. § 250k ods. 1 vety prvej O.s.p. v spojení s ust. § 250l ods. 2 O.s.p., podľa ktorého, ak mal žalobca úspech celkom alebo sčasti, súd mu proti žalovanému prizná právo na úplnú alebo čiastočnú náhradu trov konania. V predmetnom konaní, napriek tomu, že konanie bolo zastavené, bol navrhovateľ úspešným účastníkom konania, preto mu vznikol nárok na náhradu trov konania. Navrhovateľovi si však náhradu trov neuplatnil, preto súd o trovách konania mu patriacich rozhodol tak, ako je uvedené vo výrokovej časti tohto rozhodnutia (navrhovateľovi náhradu trov konania nepriznáva). Poučenie: Proti tomuto uzneseniu j e p r í p u s t n é odvolanie do 15 dní odo dňa jeho doručenia prostredníctvom Krajského súdu v Žiline na Najvyšší súd Slovenskej republiky v Bratislave, písomne v 3 vyhotoveniach. Vzhľadom k tomu, že sa účastníci konania vzdali práva podať odvolanie proti vyhlásenému rozhodnutiu, toto nadobudne právoplatnosť dňom doručenia poslednému z nich.

